Gandia serà la seu del Campionat Nacional de Veterans d'Esgrima
17 juny 2024

## Gandia serà la seu del Campionat Nacional de Veterans d'Esgrima17 juny 2024Última actualització: 17 juny 2024

![](../gestion/img/259c16548ca179e1b465bf34eb9adafd70ccdc53b75232dfee435c824effaff3.JPG)  
  

El **regidor delegat d'Esports, Jesús Naveiro**; la **tresorera i secretària del Club d'Esgrima La Safor, Gema Moyà** i **el president de l'equip, Ignacio Sola**, han presentat hui el **Campionat d'Espanya Veterans Ciutat de Gandia**.

La competició tindrà lloc aquest dissabte, **22 de juny, a l'Espai Baladre** i comptarà amb tres modalitats diferents: **espasa, floret i sabre**. Pel que fa a les categories, hi haurà esportistes **masculins i femenins de V30, V40, V50, V60 i V70**.  
  
_"Estem d'enhorabona perquè Gandia no acollia un campionat d'esgrima des del 2008 i vull agrair a Moyà i a Sola tota la seua dedicació i esforç a l'hora d'organitzar l'esdeveniment"_, ha assenyalat l'edil, qui també ha comentat que _"vindran més de 200 tiradors d'Illes Balears, Canàries, Galícia, Badajoz, etc., per la qual cosa, una vegada més, l'esport i el turisme s'uniran i seran un motor econòmic per a la ciutat"_.  
  
Pel que fa als horaris, el torneig tindrà lloc **entre les 8 i les 20 hores** i estarà **dividit en tres torns, un per a cada arma**. En acabar cada fase, es farà el lliurament de trofeus de la seua modalitat. _"El nostre club només competirà amb el sabre, que és l'arma més divertida i dinàmica de les tres"_, ha explicat el president.  
  
Després d'això, Sola ha recordat que **l'entrada al recinte serà lliure i gratuïta** i ha convidat tothom a descobrir aquest esport que és _"minoritari, però molt complet"_, i implica _"un desenvolupament físic i mental que fan que siga una disciplina digna de les Olimpíades"_.  
  
_"Volem agrair a l'Ajuntament la seua col·laboració i ajuda, i a la Reial Federació de l'Esgrima Espanyola que haja confiat en nosaltres, perquè aquest esdeveniment sol ser a Madrid o Barcelona. També volem donar les gràcies als col·laboradors i a la Federació de la Comunitat Valenciana, que ens aportarà el material de les pistes"_, ha finalitzat.

[Twittear](https://twitter.com/share)